**Informatīvais ziņojums**

**„Par atalgojuma daļveida attiecināšanu un elektroniskas darba laika uzskaites sistēmas piemērošanu Eiropas Savienības struktūrfondu un Kohēzijas fonda, Norvēģijas finanšu instrumenta un Eiropas Ekonomikas zonas finanšu instrumenta vadības nodrošināšanai”**

Saskaņā ar Ministru prezidenta 2011.gada 3.maija rezolūciju Nr.111- 1/30 un 2011.gada 20.jūnija Ministru kabineta (turpmāk - MK) Koalīcijas darba grupā par Eiropas Savienības (turpmāk - ES) fondu jautājumiem skatīto jautājumu par iespējamo atalgojuma daļveida attiecināšanu (turpmāk – daļveida attiecināšana) no ES fondu tehniskās palīdzības (turpmāk - TP) līdzekļiem, informējam, ka Finanšu ministrija (turpmāk - FM) ir izstrādājusi informatīvo ziņojumu „Par atalgojuma daļveida attiecināšanu un elektroniskas darba laika uzskaites sistēmas piemērošanu Eiropas Savienības struktūrfondu un Kohēzijas fonda, Norvēģijas finanšu instrumenta un Eiropas Ekonomikas zonas finanšu instrumenta vadības nodrošināšanai”, kurā izvērtējusi iespēju realizēt praktiski iespējamus un visām Latvijas Republikas un ES prasībām atbilstošus risinājumus, lai nodrošinātu ES struktūrfondu un Kohēzijas fonda (turpmāk – ES fondi) vadībā iesaistīto un daļēji iesaistīto iestāžu ierēdņu un darbinieku finansēšanu no ES fondu TP līdzekļiem, kas vienlaicīgi neradītu risku neatbilstoši veiktiem izdevumiem.

**I Pašreizējā situācija**

Šobrīd ES fondu 2007.-2013.gada plānošanas periodā no TP līdzekļiem ir attiecināma tikai pilna darba laika ES fondu vadībā iesaistīto institūciju darbinieku atalgojuma finansēšana, ņemot vērā to, ka līdzīgā situācijā 2004.-2006.gada plānošanas periodā Eiropas Komisijas (turpmāk - EK) auditori konstatēja būtiskus trūkumus Latvijas darba laika uzskaitē. EK norādīja uz Latvijā pastāvošās darba laika uzskaites sistēmas necaurredzamību un faktiskās darba noslodzes, administratīvo izmaksu un atalgojuma, kas attiecināma tieši uz ES fondiem, neizsekojamību, kā arī norādīja uz risku, ka finansējuma saņēmēju administratīvie izdevumi ir balstīti uz apstiprināto budžeta plānu, nevis uz objektīvu faktu par reāli paveikto, uz ieguldīto resursu. Tāpat EK auditori vērsa uzmanību uz to, ka maksājumus pamatojošie dokumenti nenodrošina pārliecību, ka maksājumi ir atbilstoši projekta administrēšanā veiktajiem darbiem un sniegtajiem pakalpojumiem.

Attiecīgi EK piemēroja finanšu korekciju nepilnu 150 000 eiro apmērā iepriekš minēto sistēmisko nepilnību dēļ, pieņemot, ka trūkumi tiks novērsti.

Ņemot vērā iepriekšminēto, pašlaik, 2007.-2013.gada plānošanas periodā, tie darbinieki un ierēdņi, kas ir iesaistīti ES fondu administrēšanā uz nepilnu darba laiku (galvenokārt vadības līmeņa darbinieki), neskatoties uz proporciju, ko tie ir veltījuši ES fondu vadībai, netiek finansēti no ES fondu TP projekta līdzekļiem.

Šāda situācija rada slogu valsts budžetam, ko varētu novērst, ieviešot daļveida attiecināšanu, no ES fondu TP līdzekļiem maksājot algu arī tiem darbiniekiem, kas ir daļēji iesaistīti ES fondu administrēšanā.

Lai novērstu iespējamu neattiecināmo izmaksu veidošanās risku un meklētu risinājumus proporcionālai atalgojuma finansēšanai no ES fondu līdzekļiem, ieviešot daļveida attiecināšanu praksē, vadošā iestāde konsultējās arī ar citām jaunajām ES dalībvalstīm. Citu valstu pieredze liecina, ka praksē tiek īstenota iespēja finansēt darbiniekus no vairākiem finanšu avotiem. Šajā gadījumā tiek izstrādāta metodika vai principi, kuri ir apstiprināti ar valdības rīkojumu (Lietuva, Čehija). Latvijas pieredze un plānotais risinājums sakrīt ar Ungārijas dalībvalsts modeli - darbinieki, kas veic tikai ar ES fondiem saistītus darbus tiek pilnībā finansēti no TP, savukārt tie, kas daļēji pilda ar ES fondiem saistītus uzdevumus, izmanto elektronisku darba laika uzskaites sistēmu (turpmāk - DLUS), kurā atspoguļo laiku, ko darbinieki ir patērējuši katras funkcijas veikšanai. Rezultātā mēneša beigās tiek noteikta proporcija, ko finansē no ES fondu TP, atlikusī algas daļa tiek segta no valsts budžeta. Citu ES dalībvalstu pieredze liecina, kā arī EK paustais viedoklis liek secināt, ka nodrošinot precīzu darba laika uzskaiti, ieguldījumam atbilstošs proporcionāls atalgojums ir attiecināms no ES fondu un citiem ārvalstu finanšu līdzekļiem.

**II Priekšlikumi iespējamam risinājumam**

Finanšu ministrijas kā Eiropas Savienības struktūrfondu un Kohēzijas fonda vadošās iestādes (turpmāk – vadošā iestāde) priekšlikums par daļveida attiecināšanu tika pārrunāts tikšanās laikā ar EK Nodarbinātības, sociālo lietu un iekļautības ģenerāldirektorāta un Reģionu politikas ģenerāldirektorāta pārstāvjiem 2011.gada 11. jūlijā un konceptuāli tika panākts saskaņojums no EK puses par to, ka, lai pieļautu atalgojuma izmaksu proporcionālu finansēšanu no ES fondu TP līdzekļiem un vienlaikus nodrošinātu šo izmaksu pilnīgu attiecināmību, ir būtiski nodrošināt tādu darba laika uzskaites un izmaksu grāmatošanas sistēmu, kas precīzi saistītu atalgojumu ar konkrētiem pienākumiem (funkcijām) patērēto laiku un funkcijai paredzēto finansējuma avotu. Rezultātā darbinieku, kas strādā pie vairāk kā viena finanšu instrumenta vadības, faktiskā noslodze būtu pārskatāma un izsekojama, attiecināmo izmaksu pozīcijas pēc būtības netiktu mainītas un ES fondu vadības izmaksas saglabātos līdzšinējā apmērā, bet būtu iespēja palielināt no TP līdzekļiem finansēto darbinieku skaitu.

Kopš 2011.gada janvāra atsevišķos FM departamentos darbinieki jau izmanto DLUS, kas atspoguļo patērēto laiku katras funkcijas veikšanai. Tomēr šī sistēma nav grāmatvedības sistēmas (turpmāk – GS) sastāvdaļa un nav saistīta ar atalgojuma aprēķināšanu.

Par DLUS un GS savietošanas risinājumiem tiek diskutēts FM izveidotajā darba grupā[[1]](#footnote-1) par darba laika uzskaiti un darba samaksas aprēķinu pēc faktiski nostrādātā laika no vairākiem finanšu avotiem. Saskaņā ar FM priekšlikumiem par DLUS un GS savietojamību un ieviešanu, esošā GS ir jāpapildina ar darba laika sistēmas moduli (turpmāk - DLUM), lai nodrošinātu risinājumu, ka GS spēj automātiski katram darbiniekam ģenerēt darba laika uzskaites tabeles pa dažādiem finansējuma avotiem un attiecīgi nodrošināt arī darba samaksas aprēķināšanu atbilstoši nostrādātajam laikam ar katru finanšu instrumentu.

Šobrīd šādu DLUM piedāvā arī grāmatvedības programmas izstrādātāji un atsevišķās iestādēs tas tiek pielietots, bet tikai darba samaksu veicot no viena finansēšanas avota. Pēc papildus DLUM iestrādes GS, papildus jāveic programmēšanas darbi tieši atalgojuma aprēķināšanas nodrošināšanai no vairākiem kontiem, definējot dažādus nosacījumus (avansa maksājumi, atvaļinājuma naudas aprēķini u.tml.).

Tā kā Valsts kase ir GS īpašnieks un šobrīd Valsts kase ir uzsākusi sarunu procedūru par ietvarlīguma slēgšanu ar GS izstrādātājiem par programmas uzturēšanu un papildināšanu, DLUM izstrāde un papildus programmēšanas darbi atalgojuma aprēķināšanai varētu tikt plānoti šī līguma ietvaros. Valsts Kase ir sniegusi priekšlikumu finansējumu jaunā DLUM izstrādei un nepieciešamajiem papildus programmēšanas darbiem saistībā ar atalgojuma aprēķināšanu plānot esošā Valsts kases IT budžeta ietvaros.

Saskaņā ar GS izstrādātāja informāciju, izmaksas GS sistēmas papildināšanai ar DLUM un papildus programmēšana atalgojuma aprēķina nodrošināšanai FM varētu būt aptuveni 40 000 Ls.

FM ir veikusi aprēķinu, ka daļveida attiecināšanas pieļaušana un DLUS ieviešana tikai uz ES fondu vadošās iestādes darbinieku atalgojuma rēķina vien FM budžetā ik gadu varētu ietaupīt vismaz 122 439.90 LVL, ieskaitot darba devēja sociālās apdrošināšanas nodokli. Aprēķinus par budžeta ietaupījumu 2014.-2020.gada plānošanas periodā visā ES fondu sistēmā būs iespējams noteikt pēc sistēmas izveides, taču indikatīvi tie varētu būt 1 714 158,60 LVL, ieskaitot darba devēja sociālās apdrošināšanas nodokli.

Šādas sistēmas ieviešanai būs arī dažādi nemateriālie ieguvumi, kas labvēlīgi ietekmēs ES fondu un citu finanšu instrumentu administrēšanā iesaistīto iestāžu darbību kopumā. DLUS ieviešana ļautu precīzāk izvērtēt darbinieku noslogotību, novērtēt faktisko laika patēriņu konkrētu uzdevumu izpildei un tādējādi efektīvāk organizēt darbinieku un līdz ar to institūciju darbu. DLUS ļaus arī objektīvāk un efektīvāk organizēt darbinieku ikgadējās novērtēšanas.

Finansiālais risinājums daļveida attiecināšanas izveidei un ieviešanai varētu tikt finansēts no ES fondu TP līdzekļiem, tomēr pašlaik šos izdevumus nav iespējams segt no esošiem ES fondu TP līdzekļiem, jo finansējums TP 2. kārtas ieviešanai (laika posmā no 2012.gada 1.janvāra līdz 2015. gada 31.decembrim) atsevišķās institūcijās ir ļoti ierobežots gan atalgojumam (ņemot vērā Atbildīgo iestāžu / Sadarbības iestāžu deleģētajām papildu uzraudzības funkcijām - pirmspārbaudēm nepieciešamos resursus), gan administratīvajiem izdevumiem un materiāli tehnisko līdzekļu iegādei (īpaši institūcijām, kurām kopumā ir neliels pieejamais TP finansējuma kopapjoms), kā arī 2014. – 2020. gada plānošanas perioda sagatavošanai, tostarp informācijas sistēmu izstrādes izdevumiem.

**III Turpmākā rīcība elektroniskas darba laika uzskaites sistēmas izveidošanai un ieviešanai**

No iepriekšminētā secināms, ka, lai pieļautu daļveida attiecināšanu no ES fondu līdzekļiem, ir nepieciešams izveidot un ieviest elektronisko darba laika uzskaites sistēmu kā grāmatvedības sistēmas sastāvdaļu (turpmāk - elektroniska darba laika uzskaites sistēma) visās iestādēs, kurās ierēdņi vai darbinieki strādā ar ES fondu jautājumiem ne tikai uz pilnu slodzi, bet arī daļēji. Papildus tam nepieciešams izstrādāt vienotu metodiku darba laika uzskaitei, kas ir saistīta ar katru finanšu instrumentu, lai visās iestādēs darba laika uzskaite tiktu veikta pēc vienādiem principiem. Piemēram, nosakot, ka vadības funkcijas jāuzskaita proporcionāli nostrādātajam laikam ar konkrēto finanšu instrumentu.

Ņemot vērā, ka tikai FM vien šādas elektroniskas darba laika uzskaites sistēmas ieviešana maksātu aptuveni 40 000  Ls, uzskatām, ka sākotnēji šādu elektronisku darba laika uzskaites sistēmu būtu nepieciešams testēt pilotprojekta veidā. Tā kā FM ir uzsākts process šādas elektroniskas darba laika uzskaites sistēmas ieviešanai, uzskatām, ka tieši FM arī jānodrošina pilotprojekta ieviešana līdz 2012.gada 30.jūnijam un testēšana līdz 2013.gadam, lai novērstu iespējamos trūkumus un nepilnības jau sākotnēji un 2012.gada 3.ceturkšņa MK ziņojumā informēt par progresu, pieejamo TP finansējumu un konkrētiem priekšlikumiem elektroniskas darba laika uzskaites sistēmas ieviešanai citās ES fondu un citas ārvalstu finanšu palīdzības līdzekļus administrējošās iestādēs, lai jau sākot ar 2014.gadu arī pārējās institūcijās varētu ieviest iespējami pilnīgāku sistēmu. Papildus jāņem vērā, ka arī FM pilotprojekta testēšanas laikā, lai nodrošinātu pilnīgu ES fondu un citas ārvalstu finanšu palīdzības līdzekļu pilnīgu attiecināmību, daļveida atalgojuma izdevumi netiks finansēti no TP līdzekļiem.

Otrs aspekts, kas jāņem vērā uzsākot elektroniskas darba laika uzskaites sistēmas ieviešanu, ir ES fondu nākamā - 2014.-2020.gada plānošanas perioda sākums 2014.gadā. Nākamajā plānošanas periodā ir plānots samazināt ES fondu administrēšanā iesaistīto institūciju skaitu[[2]](#footnote-2), līdz ar to, līdz jaunā plānošanas perioda sākumam visā esošajā ES fondu administrēšanas sistēmā finansēt daļveida attiecināšanu un elektroniska darba laika uzskaites sistēmas ieviešanu uz vienu gadu būtu nelietderīgi.

Ņemot vērā ES fondu esošā perioda nepietiekamo TP finansējumu, kā arī lai novērstu šādu nelietderīgu izdevumu rašanos, daļveida attiecināšana un elektroniskas darba laika uzskaites sistēmas izveidi un ieviešanu visā ES fondu sistēmā FM ierosina veidot līdz ar nākamo plānošanas periodu, tas ir 2014.gadu. Tādējādi būtu iespējams savlaicīgi plānot nepieciešamos ES fondu TP līdzekļus un samazināt valsts budžeta izdevumus. Papildus tam daļveida attiecināšana un elektroniska darba laika uzskaites sistēma būtu maksimāli pilnveidota un tiktu mazināti jebkādi riski šādu izdevumu neattiecināmībai sistēmas nepilnību dēļ.

Finanšu ministra vietā

Labklājības ministre I.Viņķele

05.01.2012. 09:47

1602

Zane Jansone

Finanšu ministrijas

Eiropas Savienības fondu uzraudzības departamenta

Ieviešanas sistēmas nodaļas

vecākā eksperte

Tālr.:67 095 474

E-pasts: zane.jansone@fm.gov.lv

1. Izveidota ar FM 20.04.2011 rīkojumu Nr.170 „Par darba grupas izveidošanu” [↑](#footnote-ref-1)
2. Saskaņā ar Valsts kontroles 2010.gada 2.decembra ziņojuma Nr.5.1-2-23/2010 ieteikumu Nr.2. un Valdības deklarācijas 12.20. punkta 12.20.1.uzdevumu.. [↑](#footnote-ref-2)